62022TJ0528_RES
Kawża T‑528/22
Belaruskali AAT
vs
Il‑Kunsill tal‑Unjoni Ewropea
Sentenza tal-Qorti Ġenerali (Ir-Raba’ Awla Estiża) tat‑18 ta’ Settembru 2024
“Politika estera u ta’ sigurtà komuni – Miżuri restrittivi meħuda minħabba s-sitwazzjoni fil-Bjelorussja u l-involviment tal-Bjelorussja fl-aggressjoni Russa kontra l-Ukraina – Iffriżar ta’ fondi – Lista tal-persuni, tal-entitajiet u tal-organi li għalihom japplika l-iffriżar tal-fondi u tar-riżorsi ekonomiċi – Inklużjoni ta’ isem ir-rikorrent fil-lista – Appoġġ lir-reġim – Appoġġ finanzjarju – Impriża li tappartjeni lill-Istat – Benefiċċju mir-reġim – Repressjoni tas-soċjetà ċivili – Żball ta’ evalwazzjoni”
Proċedura ġudizzjarja – Terminu għall-produzzjoni tal-provi – Artikolu 85(3) tar-Regoli tal-Proċedura tal-Qorti Ġenerali – Produzzjoni tal-provi qabel l-għeluq tal-fażi orali – Ammissibbiltà – Kundizzjonijiet – Produzzjoni tardiva ġġustifikata – Ebda ġustifikazzjoni
(Regoli tal-Proċedura tal-Qorti Ġenerali, Artikolu 85(3))
(ara l-punti 29 u 30)
Atti tal-istituzzjonijiet – Motivazzjoni – Obbligu – Portata – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Deċiżjoni li taqa’ f’kuntest magħruf mill-persuna kkonċernata li jippermettilha tifhem il-portata tal-miżura meħuda fil-konfront tagħha – Ammissibbiltà ta’ motivazzjoni sommarja – Ksur – Assenza
(Artikolu 296 TFUE; Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 36 sa 43, 209, u 210)
Politika estera u ta’ sigurtà komuni – Miżuri restrittivi kontra l-Bjelorussja – Persuni fiżiċi jew ġuridiċi, entitajiet jew organi li jibbenefikaw mir-reġim ta’ Lukashenko jew li jappoġġjawh – Sors sinjifikattiv ta’ dħul u ta’ muniti barranin għall-imsemmi reġim – Kunċett – Evalwazzjoni tal-fatti u verifikazzjoni tal-provi
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 42, u 79 sa 83)
Politika estera u ta’ sigurtà komuni – Miżuri restrittivi meħuda kontra ċerti persuni u entitajiet fid-dawl tas-sitwazzjoni fil-Bjelorussja – Deċiżjoni ta’ ffriżar ta’ fondi – Stħarriġ ġudizzjarju tal-legalità – Portata – Dispożizzjoni ta’ portata ġenerali li tikkonċerna miżura restrittiva individwali – Inklużjoni permezz tal-eċċezzjoni ta’ illegalità
(Artikolu 29 TUE; it-tieni paragrafu tal-Artikolu 275 u Artikolu 277 TFUE; Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Artikolu 4(1)(b); Regolamenti tal-Kunsill Nru 765/2006, Artikolu 2(5), 2022/876 u 2023/419)
(ara l-punti 47 u 48)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Portata tal-istħarriġ – Stħarriġ ristrett għar-regoli ġenerali – Kriterji għall-adozzjoni tal-miżuri restrittivi – Benefiċċju mir-reġim ta’ Lukashenko jew appoġġ lil dan tal-aħħar – Portata – Osservanza tal-prinċipju ta’ ċertezza legali li jeżiġi ċ-ċarezza, il-preċiżjoni u l-prevedibbiltà tal-effetti ta’ regoli ġuridiċi
(Artikolu 29 TUE; Artikolu 215(2) TFUE; Deċiżjoni tal-Kunsill 2012/642/PESC, kif emendata bid-Deċiżjonijiet (PESK) 2022/881 u (PESK) 2023/421, Artikolu 4(1)(b); Regolamenti tal-Kunsill Nru 765/2006, Artikolu 2(5), 2022/876 u 2023/419)
(ara l-punti 49, 51 sa 53, 62, 63, u 65)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Portata tal-istħarriġ – Prova tal-fondatezza tal-miżura – Obbligu tal-awtorità kompetenti tal-Unjoni li tistabbilixxi, fil-każ ta’ kontestazzjoni, il-fondatezza tal-motivi invokati kontra l-persuni jew l-entitajiet ikkonċernati – Inklużjoni fil-listi abbażi ta’ ġabra ta’ provi preċiżi, konkreti u konkordanti
(Karta tad-Drittijiet Fundamentali tal-Unjoni Ewropea, Artikolu 47; Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 69 sa 71)
Politika estera u ta’ sigurtà komuni – Miżuri restrittivi kontra l-Bjelorussja – Kriterji għall-adozzjoni tal-miżuri restrittivi – Persuni fiżiċi jew ġuridiċi, entitajiet jew organi li jibbenefikaw mir-reġim ta’ Lukashenko jew li jappoġġjawh – Kunċett – Żball ta’ evalwazzjoni – Assenza
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 87 sa 92, u 100 sa 104)
Politika estera u ta’ sigurtà komuni – Miżuri restrittivi kontra l-Bjelorussja – Kriterji għall-adozzjoni tal-miżuri restrittivi – Persuni, entitajiet u organi responsabbli għal ksur serju tad-drittijiet tal-bniedem, għar-repressjoni tas-soċjetà ċivili u tal-oppożizzjoni demokratika, jew li jdgħajfu d-demokrazija jew l-Istat tad-dritt – Kunċett – Żball ta’ evalwazzjoni – Assenza
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 115, u 118 sa 124)
Politika estera u ta’ sigurtà komuni – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Stħarriġ ġudizzjarju tal-legalità – Prinċipju ta’ proporzjonalità – Natura xierqa tal-miżuri restrittivi – Miżuri restrittivi li jfittxu għan leġittimu tal-politika estera u ta’ sigurtà komuni
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 163 sa 168, u 179 sa 183)
Politika estera u ta’ sigurtà komuni – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Nuqqas mill-Kunsill li jadotta miżuri ta’ ffriżar ta’ fondi kontra persuni oħra f’sitwazzjoni paragunabbli – Ksur tal-prinċipju ta’ ugwaljanza fit-trattament – Assenza
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punt 197)
Unjoni Ewropea – Stħarriġ ġudizzjarju tal-legalità tal-atti tal-istituzzjonijiet – Miżuri restrittivi kontra l-Bjelorussja – Iffriżar ta’ fondi ta’ ċerti persuni u entitajiet fid-dawl tas-sitwazzjoni fil-Bjelorussja – Portata tal-istħarriġ – Prova tal-fondatezza tal-miżura – Obbligu tal-awtorità kompetenti tal-Unjoni li tistabbilixxi, fil-każ ta’ kontestazzjoni, il-fondatezza tal-motivi invokati kontra l-persuni jew l-entitajiet ikkonċernati – Portata tal-marġni ta’ evalwazzjoni tal-imsemmija awtorità kompetenti – Rilevanza tal-provi prodotti fir-rigward ta’ inklużjoni preċedenti fin-nuqqas ta’ emendi tal-motivi, ta’ bidla fis-sitwazzjoni tar-rikorrent jew ta’ żvilupp fis-sitwazzjoni fil-Bjelorussja
(Deċiżjoni tal-Kunsill 2012/642/PESK, kif emendata bid-Deċiżjonijiet (PESK) 2022/881 u (PESK) 2023/421, Anness; Regolamenti tal-Kunsill Nru 765/2006, 2022/876 u 2023/419, Anness)
(ara l-punti 216, u 224 sa 227)
Sunt
Fis-sentenza tagħha, il-Qorti Ġenerali ċaħdet ir-rikors għal annullament ippreżentat minn Belaruskali AAT kontra l-atti li permezz tagħhom il-Kunsill tal-Unjoni Ewropea, fl‑2022, inkluda lil din il-kumpannija (
1
), u sussegwentement, fl‑2023, żammha (
2
), fil-lista ta’ persuni u entitajiet suġġetti għal miżuri restrittivi minħabba s-sitwazzjoni fil-Bjelorussja. Hija ċċarat il-ġurisprudenza dwar l-analiżi tal-legalità u tal-proporzjonalità tal-miżuri restrittivi ta’ natura individwali.
Din il-kawża tressqet fil-kuntest ta’ sensiela ta’ miżuri restrittivi adottati mill-Unjoni Ewropea sa mill‑2004 minħabba s-sitwazzjoni fil-Bjelorussja fir-rigward tad-demokrazija, tal-Istat tad-dritt u tad-drittijiet tal-bniedem, u minħabba l-involviment tal-Bjelorussja fl-aggressjoni Russa kontra l-Ukraina. Il-fondi u r-riżorsi ekonomiċi tar-rikorrenti, li hija l-unika produttriċi ta’ fertilizzanti bil-potassa fil-Bjelorussja u wieħed mill-ikbar produtturi fid-dinja, ġew iffriżati minħabba li hija kienet tibbenefika mir-reġim tal-President Lukashenko, kienet tappoġġjah (
3
), u li hija kienet responsabbli għar-repressjoni tas-soċjetà ċivili (
4
).
Il‑kunsiderazzjonijiet tal‑Qorti Ġenerali
Fir-rigward tal-motiv ibbażat fuq żball ta’ evalwazzjoni, il-Qorti Ġenerali kkunsidrat, fl-ewwel lok, li l-Kunsill ma wettaq ebda żball meta qies, huwa u jadotta l-atti inizjali, li r-rikorrenti kienet qiegħda tappoġġja lir-reġim u kienet qiegħda tibbenefika minnu fis-sens tal-Artikolu 4(1)(b) tad-Deċiżjoni 2012/642.
Effettivament, il-Kunsill ma wettaq ebda żball meta qies li r-rikorrenti kienet impriża pubblika u wieħed mill-ikbar produtturi tal-potassa fid-dinja, li kienet tforni 20 % tal-esportazzjonijiet dinjija tal-potassa, u li kienet għalhekk wieħed mis-sorsi ewlenin ta’ dħul u ta’ muniti barranin għar-reġim ta’ Lukashenko.
F’dan ir-rigward, il-Qorti Ġenerali rrilevat, b’mod partikolari, li l-kapital kollu tar-rikorrenti kien miżmum mir-Repubblika tal-Bjelorussja, li d-direttur ġenerali tagħha kien maħtur mill-President Lukashenko u li r-rikorrenti, fl‑2019, kienet għamlet profitt nett ta’ iktar minn 4.797 biljun rublu Bjelorussi (BYN) (madwar EUR 1.8 biljuni). Barra minn hekk, din tal-aħħar kienet tħallas dividendi lill-Istat, li kien l-uniku azzjonist tagħha, u kienet ħallset, minbarra t-taxxa, kontribuzzjonijiet obbligatorji għall-fond baġitarju mmirat tal-Istat għall-iżvilupp nazzjonali, u dan kien biżżejjed sabiex tiġi stabbilita l-eżistenza ta’ għajnuna finanzjarja.
Il-Qorti Ġenerali osservat ukoll li, taħt ir-reġim ta’ Lukashenko, l-ekonomija Bjelorussa kienet ikkaratterizzata mill-kontroll mir-reġim kemm tas-settur pubbliku kif ukoll tas-settur privat u minn sistema li tippremja l-lealtà lejn ir-reġim. B’hekk, dawn il-provi, kif ukoll l-eżistenza ta’ monopolju tar-rikorrenti, bħala impriża tal-Istat, f’suq daqstant importanti mill-perspettiva tal-ekonomija Bjelorussa bħalma huwa dak tal-fertilizzanti bil-potassa wasslu lill-Kunsill sabiex jikkonkludi li r-rikorrenti kienet qiegħda tibbenefika mir-reġim ta’ Lukashenko.
Fit-tieni lok, il-Qorti Ġenerali qieset li l-Kunsill ma wettaq ebda żball meta, huwa u jadotta l-atti inizjali, qies li l-miżuri ta’ intimidazzjoni u s-sensji tal-impjegati tar-rikorrenti li kienu ħadu sehem fl-istrajkijiet u fid-dimostrazzjonijiet paċifiċi wara l-votazzjoni presidenzjali ta’ Awwissu 2020 kienu provi biżżejjed sabiex jitqies li r-rikorrenti kienet qiegħda tirreprimi lis-soċjetà ċivili fil-Bjelorussja u li kienet qiegħda tappoġġja lir-reġim tal-President Lukashenko fis-sens tal-Artikolu 4(1)(a) tad-Deċiżjoni 2012/642.
L-ewwel nett, fir-rigward tal-miżuri ta’ intimidazzjoni kontra l-impjegati tagħha, il-Qorti Ġenerali nnotat, minn naħa, li l-portata tas-sensji, marbuta mal-parteċipazzjoni tal-impjegati fi strajk paċifiku, kienet bir-raġun nisslet biża’ fost dawn tal-aħħar. F’dan is-sens, ir-rikorrenti użat is-sensja bħala għodda sabiex tiddisswadi lill-impjegati tagħha milli jipparteċipaw f’kull forma ta’ diżubbidjenza.
Min-naħa l-oħra, il-parteċipazzjoni fl-istrajk wasslet għal diversi każijiet ta’ vjolenza u ta’ detenzjoni ta’ impjegati tar-rikorrenti mill-awtoritajiet pubbliċi. Issa, fid-dawl tar-rabtiet mill-qrib li kellha r-rikorrenti mar-reġim tal-President Lukashenko, l-impenn konġunt tagħhom f’dawn l-atti repressivi ma setax ikun iddubitat.
Barra minn hekk, id-dikjarazzjoni tal-President Lukashenko, li d-dimostranti setgħu jinbidlu b’minaturi Ukreni, kienet tagħmel parti minn dinamika ta’ theddid u ta’ intimidazzjoni mill-awtoritajiet pubbliċi. Din id-dikjarazzjoni kixfet attitudni ta’ nuqqas ta’ rispett min-naħa tal-President Lukashenko għad-dritt ta’ strajk u għat-tħassib tal-impjegati tar-rikorrenti.
It-tieni nett, fir-rigward tas-sensji tal-impjegati wara l-bidu tal-istrajk, il-Qorti Ġenerali rrilevat, minn naħa, li l-applikazzjoni stretta tal-liġi Bjelorussa ma setgħetx tiġġustifika kull forma ta’ repressjoni kontra l-impjegati li jesprimu l-opinjonijiet politiċi tagħhom. Fil-fatt, li kellha l-konformità ma’ liġi nazzjonali ta’ azzjoni speċifika tagħmilha possibbli li, għal din ir-raġuni biss, tiġi eskluża l-possibbiltà ta’ inklużjoni fil-listi inkwistjoni, jiġri li l-kriterji għal inklużjoni jitilfu s-sens tagħhom, billi l-Kunsill jitneħħielu l-marġni wiesa’ ta’ evalwazzjoni f’dan ir-rigward.
Min-naħa l-oħra, dawn l-azzjonijiet urew b’mod ċar rieda deliberata li l-impjegati jiġu ssanzjonati għall-parteċipazzjoni tagħhom f’attivitajiet li esprimew l-oppożizzjoni tagħhom għall-President Lukashenko.
Fir-rigward tal-motiv ibbażat fuq ksur tal-prinċipju ta’ legalità u ta’ proporzjonalità permezz tal-atti inizjali, il-Qorti Ġenerali kkonstatat, qabel kollox, li l-approċċ tal-Kunsill li jkunu fil-mira persuni, entitajiet u organi li l-atti jew l-attivitajiet tagħhom jikkontribwixxu għar-repressjoni tas-soċjetà ċivili u tal-oppożizzjoni demokratika kien jissodisfa, b’mod koerenti, l-għan imfittex mill-atti inizjali (
5
). Fi kwalunkwe każ, dan l-approċċ ma setax jitqies bħala illegali fid-dawl tal-għan imfittex.
Fir-rigward, imbagħad, tan-natura xierqa tal-atti inizjali, il-Qorti Ġenerali ċaħdet l-argument tar-rikorrenti li dawn l-atti kompletament żammewha milli tesporta l-potassa. Effettivament, la l-atti inizjali u lanqas il-miżuri restrittivi settorjali ma pprojbixxew l-esportazzjoni tal-potassa Bjelorussa lejn pajjiżi terzi.
Barra minn hekk, ir-rikorrenti żbaljat meta ddikjarat li l-atti inizjali, li kienu ġew adottati wara l-miżuri restrittivi settorjali u li kienu jikkonsistu fl-iffriżar tal-fondi tagħha, ipprekludew l-esportazzjoni jew it-trasferiment tal-potassa fi ħdan l-Unjoni (
6
).
Barra minn hekk, il-Qorti Ġenerali kkonstatat li r-rikorrenti la wriet li l-atti inizjali kienu ta’ ħsara sproporzjonata għal-libertà ta’ intrapriża tagħha u għas-soċjetà Bjelorussa u lanqas li kienu ta’ ħsara għas-sigurtà dinjija tal-ikel. Fuq dan il-punt, il-Qorti Ġenerali enfasizzat li l-provi prodotti mir-rikorrenti ma kinux jikkonċernaw l-atti inizjali, li imponew l-iffriżar tal-fondi, iżda kienu jirrigwardaw prinċipalment il-kummerċ tal-fertilizzanti, inkluż tal-fertilizzanti bil-potassa, fis-suq dinji. Barra minn hekk, minkejja li dawn id-dokumenti rreferew għall-kriżi dinjija tal-ikel, ma kinux jikkonċernaw l-impatt tal-atti inizjali fuq din il-kriżi dinjija tal-ikel.
Fl-aħħar nett, il-Qorti Ġenerali ċaħdet l-argument tar-rikorrenti li l-Kunsill seta’ jadotta miżuri alternattivi inqas restrittivi sabiex jittaffa l-impatt tal-inklużjoni fil-listi inkwistjoni. Fil-fatt, hija pproponiet, minn naħa, li jiġu stabbiliti kundizzjonijiet sabiex l-awtoritajiet nazzjonali tal-Istati Membri jkunu jistgħu jawtorizzaw lil persuni u lil operaturi tal-Unjoni, bil-għan li jkunu jistgħu jwettqu tranżazzjonijiet magħha li jikkonċernaw l-importazzjoni, ix-xiri, it-trasferiment ta’ fertilizzanti bil-potassa, u l-provvista ta’ servizzi finanzjarji relatati u, min-naħa l-oħra, li jiġu stabbiliti kwoti għall-provvista ta’ dawn il-fertilizzanti lill-Unjoni.
Madankollu, dawn l-argumenti, fir-realtà, ma kinux jirrigwardaw l-atti inizjali ta’ portata individwali, iżda l-miżuri restrittivi settorjali ta’ portata ġenerali.
Barra minn hekk, minn naħa, dawn l-argumenti ma wrewx li r-rikorrenti nżammet kompletament milli tesporta l-prodotti tagħha. Fil-fatt, ma kienx eskluż li hija setgħet tittrasporta l-prodotti tagħha lejn il-portijiet ta’ pajjiżi oħra barra mill-Unjoni.
Min-naħa l-oħra, il-miżuri alternattivi proposti kienu jikkonċernaw il-possibbiltajiet ta’ esportazzjoni ta’ fertilizzanti bil-potassa lejn l-Unjoni u, għalhekk, ma kinux jippermettu li jintlaħqu b’mod effettiv l-għanijiet imfittxija.
(
1
)	Deċiżjoni ta’ Implimentazzjoni tal-Kunsill (PESK) 2022/881 tat‑3 ta’ Ġunju 2022 li timplimenta d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja u l-involviment tal-Belarussja fl-aggressjoni Russa kontra l-Ukrajna (ĠU 2022, L. 153, p. 77) u r-Regolament ta’ Implimentazzjoni tal-Kunsill (UE) 2022/876 tat‑3 ta’ Ġunju 2023 li jimplimenta l-Artikolu 8a(1) tar-Regolament (KE) Nru 765/2006 dwar miżuri restrittivi fid-dawl tas-sitwazzjoni fil-Belarussja fl-aggressjoni Russa kontra l-Ukrajna (ĠU 2022, L 153, p. 1) (iktar ’il quddiem, flimkien, l-“atti inizjali”).
(
2
)	Deċiżjoni tal-Kunsill (PESK) 2023/421 tal‑24 ta’ Frar 2023 li temenda d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja u l-involviment tal-Belarussja fl-aggressjoni Russa kontra l-Ukrajna (ĠU 2023, L 61, p. 41) u r-Regolament ta’ Implimentazzjoni tal-Kunsill (UE) 2023/419 tal‑24 ta’ Frar 2023 li jimplimenta l-Artikolu 8a tar-Regolament (KE) Nru 765/2006 dwar miżuri restrittivi fid-dawl tas-sitwazzjoni fil-Belarussja fl-aggressjoni Russa kontra l-Ukrajna (ĠU 2023, L 61, p. 20).
(
3
)	Ara l-Artikolu 4(1)(b) tad-Deċiżjoni tal-Kunsill 2012/642/PESK tal‑15 ta’ Ottubru 2012 dwar miżuri restrittivi kontra l-Bjelorussja (ĠU 2012, L 285, p. 1), u l-Artikolu 2(1) u (5) tar-Regolament Nru 765/2006, kif emendat bir-Regolament tal-Kunsill (UE) Nru 1014/2012 tas‑6 ta’ Novembru 2012 (ĠU 2012, L 307, p. 1).
(
4
)	Ara l-Artikolu 4(1)(a) tad-Deċiżjoni 2012/642 u l-Artikolu 2(4) tar-Regolament Nru 765/2006.
(
5
)	Mill-premessa 6 tad-Deċiżjoni 2012/642 jirriżulta li, fir-rigward tal-persuni u tal-entitajiet li jkunu qegħdin jibbenefikaw mir-reġim ta’ Lukashenko jew li jkunu qegħdin jappoġġjawh, l-għan huwa li jkunu fil-mira kull persuna jew entità li tibbenefika mir-reġim ta’ Lukashenko jew li tappoġġjah u, b’mod partikolari, iżda mhux biss, il-persuni u l-entitajiet li jappoġġjawh materjalment jew finanzjarjament.
(
6
)	Huma l-Artikoli 2g tad-Deċiżjoni 2012/642 u 1g tar-Regolament Nru 765/2006, introdotti bid-Deċiżjoni tal-Kunsill (PESK) 2021/1031 tal‑24 ta’ Ġunju 2021, li temenda d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Bjelorussja (ĠU 2021, L 224 I, p. 15) u r-Regolament tal-Kunsill (UE) 2021/1030 tal‑24 ta’ Ġunju 2021, li jemenda r-Regolament (KE) Nru 765/2006 dwar miżuri restrittivi kontra l-Bjelorussja (ĠU 2021, L 224 I, p. 1), li jipprevedu b’mod espliċitu li x-xiri, l-importazzjoni jew it-trasferiment ta’ prodotti tal-potassa mill-Bjelorussja huma pprojbiti.